Merete Riisager (LA), 2012-05-31:
På Liberal Alliances vegne vil jeg gerne støtte Enhedslisten i deres kritik af, at vi i Europaudvalget ikke kan få oversendt alle nødvendige informationer.
Det er jo sådan, at Danmark er et af de allerallerførste lande til at ratificere finanspagten.
Det er mærkeligt, at regeringen har så travlt, at vi ikke kan få alle informationer, når nu der ligger et nyt dokument, som tyskerne har kendt til, og som vi i Danmark ikke har kendt til; at vi ikke kan få oversendt det, så vi i ro og mag kan sætte os ned og finde ud af, hvad det er, der står i det dokument om Kommissionens måde at kontrollere medlemslandenes implementering af finanspagten på, så vi kan være sikre på, at vi har alt på rette plads, inden vi ratificerer.
Jeg giver Enhedslisten min fulde opbakning, og jeg må sige, at jeg er en anelse rystet over, at ministeren på den her måde tilsidesætter behovet for information.
Danmark bliver i dag et af de første lande, der ratificerer finanspagten.
På den måde udmærker vi os igen som EU's flittigliser.
Vi skriver under på alt, hvad der kommer fra Bruxelles uden at stille for mange spørgsmål, og vi er de første til at implementere regler og reguleringer, også selv om det skævvrider dansk landbrugs og danske virksomheders konkurrenceevne i forhold til vores nabolande.
Danmark har et flertal af EU-venlige ja- og hurrapartier i Folketinget.
Med det mener jeg partier, der ønsker at diskutere 3 mio. kr. til folkeoplysning om EU, men forpasser enhver chance til at forklare, hvor EU er på vej hen og fortælle, hvorvidt de mener, at Danmark skal med hele vejen ind i euroen og i så fald hvorfor.
Det er partier, der bevidstløst lægger sig i slipstrømmen fra eurozonen uden at overveje rationelt, om det er en god idé for Danmark, og om danskerne er enige i denne strategi.
V, K, R og S ønsker dansk deltagelse i euroen.
I dag stemmer alle partier undtagen DF, Enhedslisten og LA ja til at deltage i finanspagten.
Finanspagten er et redskab, der skal regulere den økonomiske politik i eurozonen.
Danmark er ikke et euroland, og vi behøver ikke at opføre os som flittigliser.
Vi har muligheden for selv at tage ansvar for vores egen økonomiske politik.
Vi kan bevare den direkte demokratiske kontrakt mellem danske borgere og politikerne i Folketinget og dermed borgernes mulighed for uden mellemregninger at straffe de politikere, der ikke leverer varen.
Og vi kan holde os på afstand af en eurozone, der er tungt behæftet med gæld, og hvor der har været udvist en historisk mangel på økonomisk ansvarlighed blandt en række af medlemslandene.
For i modsætning til det, der var intentionen, ser euroen ud til at fostre ansvarsfraskrivelse frem for fremgang.
EU bevæger sig hastigt mod en egentlig finanspolitisk union.
Finanspagten er et stort skridt i retning af en europæisk superstat.
Jeg savner i den grad, at ja- og hurrapartierne tager stilling til denne udvikling og forklarer borgerne, hvorfor Danmark skal pantsætte vores politiske suverænitet i eurozonen.
Finanspagten løser ikke de strukturelle udfordringer i Sydeuropa.
Finanspagten løser ikke de iboende problemer, der ligger i, at lande med forskellige forudsætninger og kulturer deler valuta.
Og finanspagten tager ikke hensyn til det banale faktum, at Europa stadig består af nationalstater, hvor der afholdes valg.
Danmark er ikke en del af euroen, og vi kan frit vælge at tage fornuftige initiativer på egen hånd helt uden overvågning og ansvarsfraskrivelse.
Danmark skal ikke bytte selvstændighed og politisk suverænitet væk for deltagelse i en finanspolitisk union, der knap kan holde sig selv oppe.
Og vi skal hellere navigere frit i stedet for at lægge os ind i et regelsæt, der reducerer fleksibiliteten og kan forhindre os i at træffe rigtige og ansvarlige valg i fremtiden.